Ɩnɩá ɔlɔbwɛ osuna tsɔtsɔɔtsɔ amʋ́ ansɩtɔ o a,
bʋmɔhɔ mʋ gyi.
Ɩnɩ lɛha Bulu ɔnɔsʋ ɔtɔɩpʋ Yesaia asʋn amʋʋ ɔlɛblɩ tswɩ dodo amʋ lɛba mʋ́tɔ.
Ɔbɛɛ,
“Anɩ Wie,
ma lahɔ asʋn amʋʋ anɩlɛblɩ amʋsʋ gyi?
Ma anɩ Wie lalɛ mʋ tumi suna?”
Mʋ́ sʋ bʋmɛtalɩ hɔ Yesu gyi,
tsufɛ Yesaia lɛtra blɩ ɔbɛɛ,
“Anɩ Wie Bulu laha bʋmedewun,
bʋmɛdɛ asʋn nu,
Mʋ́ sʋ bʋmóowun atɔ,
bʋmóonu asʋn,
mɛnɩ bɛ́damli ba mɩ wa,
nɛ́tsa amʋ́ ɩlɔ.”
Yesaia lowun Yesu numnyam.
Mʋ́ sʋ ɔlɛblɩ asʋn anfɩ tsu mʋ ɩwɩ nɩ.
Mʋ́ o a,
Yudafɔ ahandɛ amʋ tsɔtsɔɔtsɔ bɔhɔ mʋ gyi,
tamɛ bʋmɛlɛ amʋ́ hogyi ɔwan.
Tsufɛ benya ifuá Farisifɔ amʋ bɛ́bɩ amʋ́,
gya amʋ́ lɛ amʋ́ ofiakpa.
Tsufɛ bʋtekle bɛɛ,
aha bʋkanfʋ amʋ́ dʋn ánɩ́ Bulu ɔbɛ́kanfʋ amʋ́.
Yesu lɔkplʋn blɩ ɔbɛɛ,
“Megyi mɩ nkʋlɛ ɔhagyiɔha ánɩ́ ɔlɔhɔ mɩ gyi dehogyi.
Ɔha amʋʋ ɔlɔwa mɩ sɩsɩ amʋ ɛ.
Ɔhagyiɔha ánɩ́ ɔdɛ mɩ wun dɛ ɔha amʋʋ ɔlɔwa mɩ sɩsɩ amʋ ɛ wun.
Naba ɔyɩ anfɩtɔ fɛ wankɩ.
Fɛ́kɩ ɔsʋlʋ anfɩsʋ ɩwankɩ,
mɛnɩ ɔhagyiɔha ánɩ́ ɔlɔhɔ mɩ gyi méesin okluntɔ.
Nɩ ɔkʋ onu mɩ asʋn,
tamɛ omegyi mʋ́sʋ a,
megyi mɩ ɔbɛ́ha mʋ ɩpɔn.
Tsufɛ mmɛba asʋn ogyikpa.
Aha nkpa ɔhɔkpa nɛba.
Ɔha ánɩ́ okina mɩ,
ɔmɔhɔ mɩ asʋn ɛ bʋ asʋn ánɩ́ bɔ́pʋha mʋ ɩpɔn.
Mɩ asʋn blɩhɛ amʋ ɩbɛ́ha mʋ ɩpɔn ɛkɛ trahɛ amʋ.
Tsufɛ megyi mɩ onuto tumi nɔpʋtɔɩ.
Mɩ Sɩ lɔwa mɩ sɩsɩ.
Mʋlɛha mɩ asʋn ánɩ́ mblɩ,
pʋ́ alɩá mblɩ mʋ́.
Nyin ánɩ́ mʋ asʋn amʋ ɩtɛha nkpa ánɩ́ ɩtamata.
Mʋ́ sʋ asʋn ánɩ́ ɔtɔwa mɩ blɩ koun ntɛblɩ.”